277/2005

Talið var að H ætti lögvarða hagsmuni af því að fá dóm um hvort kaupsamningur hefði komist á milli H og varnaraðila um fasteign og í því tilviki að fallist yrði á þá kröfu, hvort hann teldist eiga rétt til afsláttar frá því verði sem um var samið. Á hinn bóginn var talið að ekki yrði dæmt um skyldu varnaraðila til að gefa út afsal til sóknaraðila án málsaðildar réttargæslustefnda. Úrskurður héraðsdóms um að vísa málinu frá var því felldur úr gildi að því er varðar viðurkenningarkröfur sóknaraðila og lagt fyrir héraðsdómara að taka þær til efnislegrar meðferðar. Úrskurðurinn var hins vegar staðfestur að því er snertir kröfu sóknaraðila um útgáfu afsals fyrir eigninni.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf, G-kvk-nf E-kvk-nf og J-kk-nf S-kk-nf G-kk-nf.

Sóknaraðili skaut málinu til Hæstaréttar með kæru 15. júní 2005, sem barst réttinum ásamt kærumálsgögnum 24. sama mánaðar. Kærður er úrskurður Héraðsdóms Reykjaness 2. júní 2005 þar sem vísað var frá dómi máli sóknaraðila á hendur varnaraðilum. Kæruheimild er í j. lið 1. mgr. 143. gr. laga nr. 91/1991 um meðferð einkamála. Sóknaraðili krefst þess að hinn kærði úrskurður verði felldur úr gildi og lagt verði fyrir héraðsdómara að taka málið til efnismeðferðar. Þá krefst hann kærumálskostnaðar.

Varnaraðilar krefjast staðfestingar á hinum kærða úrskurði og að þeim verði dæmdur kærumálskostnaður.

Fyrir héraðsdóm stefndi sóknaraðili Einbýli ehf. til réttargæslu og hefur félagið látið málið til sín taka. Fyrir Hæstarétti krefst það staðfestingar á ákvæði hins kærða úrskurðar um málskostnað sér til handa og kærumálskostnaðar.

Í máli þessu krefst sóknaraðili viðurkenningar á að komist hafi á bindandi kaupsamningur milli sín og varnaraðila um fasteignina Smárahvamm í Garðabæ, landnúmer 119815, með því að kauptilboði hans í eignina hafi verið tekið og jafnframt að viðurkenndur verði réttur sinn til afsláttar frá því kaupverði sem í kauptilboðinu greinir. Þá krefst hann einnig afsals fyrir eigninni úr hendi varnaraðila að viðlögðum dagsektum. Héraðsdómur taldi að þessar kröfur yrðu ekki greindar að og vísaði þeim öllum frá dómi, þar sem ekki væri unnt að fá dóm um þær án málsaðildar réttargæslustefnda, en óumdeilt er að varnaraðilar afsöluðu hinu umdeilda landi til hans með afsali 18. ágúst 2004, sem innfært var án athugasemda í þinglýsingabók 30. sama mánaðar. Taldi héraðsdómari, að sóknaraðili hefði af þessum sökum ekki lögvarða hagsmuni af því að fá efnisdóm um kröfur sínar.

Á þetta verður ekki fallist. Sóknaraðili hefur lögvarða hagsmuni af því að fá dóm um hvort kaupsamningur hafi komist á milli hans og varnaraðila og í því tilviki að fallist yrði á þá kröfu, hvort hann teldist eiga rétt til afsláttar frá því verði sem um var samið.

Á hinn bóginn verður ekki dæmt um skyldu varnaraðila til að gefa út afsal sóknaraðila til handa án málsaðildar réttargæslustefnda, sem kallar til eignarréttar yfir hinni seldu fasteign samkvæmt fyrrgreindu afsali.

Samkvæmt þessu verður hinn kærði úrskurður felldur úr gildi að því er varðar viðurkenningarkröfur sóknaraðila og lagt fyrir héraðsdómara að taka þær til efnislegrar meðferðar. Úrskurðurinn verður hins vegar staðfestur að því er snertir kröfu sóknaraðila um útgáfu afsals fyrir hinni seldu eign.

Um málskostnað í héraði og kærumálskostnað fer sem í dómsorði greinir.

Dómsorð:

Vísað er frá héraðsdómi kröfu sóknaraðila, Hnoðrahallar ehf., um að varnaraðilum, Þ-kvk-þgf K-kvk-þgf, H-kvk-þgf K-kvk-þgf, Þ-kvk-þgf M. G-kvk-þgf, G-kk-þgf S. K-kk-þgf, K-kk-þgf S-kk-þgf, K-kvk-þgf S-kvk-þgf, F-kvk-þgf S-kvk-þgf, E-kvk-þgf R-kvk-þgf K-kvk-þgf og G-kvk-þgf K-kvk-þgf, verði gert skylt að gefa út afsal til sín og afhenda sér fasteignina að Smárahvammi í Garðabæ, landnúmer 119815, að viðlögðum dagsektum að fjárhæð 50.000 krónur frá uppkvaðningu dóms.

Lagt er fyrir héraðsdóm að taka aðrar kröfur sóknaraðila til efnislegrar meðferðar.

Málskostnaður í héraði fellur niður.

Varnaraðilar greiði sóknaraðila sameiginlega 150.000 krónur í kærumálskostnað. Að öðru leyti fellur málskostnaður fyrir Hæstarétti niður.